### NN 35/2017 (12.4.2017.), Odluka o lokalnim porezima Grada Delnica

Grad Delnice

773

Na temelju članka 20. stavka 1. Zakona o lokalnim porezima (»Narodne novine« 115/16), članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15) i članka 38. Statuta Grada Delnica (SN PGŽ 28/09, 41/09, 11/13 i 20/13 – pročišćeni tekst i 6/15), Gradsko vijeće Grada Delnica na današnjoj sjednici donijelo je

ODLUKU

O LOKALNIM POREZIMA GRADA DELNICA

I. OPĆE ODREDBE

Članak 1.

Ovom se Odlukom propisuju vrste lokalnih poreza, obveznici plaćanja, porezna stopa i osnovica, stope i visina poreza te način obračuna i plaćanja poreza koji pripadaju Gradu Delnicama (u daljnjem tekstu: Grad).

Članak 2.

Gradu pripadaju sljedeći lokalni porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Članak 3.

Grad Delnice dužan je uvesti i naplaćivati porez na nekretnine.

II. VRSTE LOKALNIH POREZA

1. Prirez porezu na dohodak

Članak 4.

Prirez porezu na dohodak plaća se na području Grada sukladno zakonu i podzakonskom aktu kojima se uređuje porez na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

Članak 5.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 6.

Prirez porezu na dohodak plaća se po stopi od 5 % na osnovicu iz članka 5. ove Odluke.

Prirez porezu na dohodak prihod je Proračuna Grada.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 9.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu bez poreza na dodanu vrijednost.

Porez na potrošnju plaća se po stopi od 3% na osnovicu iz stavaka 1. Ovog članka. Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Porez na potrošnju prihod je Proračuna Grada.

3. Porez na kuće za odmor

Članak 10.

Kućom za odmor smatra se svaka zgrada ili dio zgrade ili stan koji se koriste za odmor povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 11.

Porez na kuću za odmor plaća pravna ili fizička osoba koja je vlasnik kuće za odmor na području Grada.

Članak 12.

U postupku dokazivanja statusa kuće za odmor u smislu odredbe članka 9. stavka 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 13.

Porez na kuću za odmor plaća se godišnje, u iznosu od 15 kn po jednom četvornom metru korisne površine kuće za odmor na cijelom području Grada.

Porez na kuće za odmor koje su se stekle nasljeđivanjem i koje su starije od 50 godina plaćaju se u visini od 5 kn, a one koje nemaju mogućnosti priključka na javnu infrastrukturu (struja, voda), plaća se u visini od 10,00 kuna.

Članak 14.

Porez na kuće za odmor ne plaća se na kuće za odmor koje se ne mogu koristiti.

Kućom za odmor iz stavka 1. ovog članka smatraju se kuće za odmor koje se ne mogu koristiti zbog prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor dok su u njima smješteni prognanici i izbjeglice.

Članak 15.

Obveznik poreza na kuću za odmor dužan je Odsjeku nadležnom za naplatu ovih poreza, dostaviti podatke koji se odnose na mjesto gdje se nalazi objekt, korisnu površinu te druge podatke, do 31. ožujka godine za koju se utvrđuje porez na kuće za odmor.

Porez na kuću za odmor prihod je Proračuna Grada.

4. Porez na korištenje javnih površina

Članak 16.

Porez na korištenje javnih površina plaćaju pravne i fizičke osobe koje koriste javne površine na području Grada.

Osnovica poreza na korištenje javnih površina je četvorni metar korisne, zauzete, javne površine.

Javne površine mogu se koristiti godišnje ili povremeno tj. u manjim vremenskim razmacima tijekom godine.

Obveznik poreza na korištenje javnih površina iz 1. stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera.

Odsjek JUO-a nadležan za komunalne poslove izdaje odobrenja i rješenja za postavljanje objekata i naprava privremenog karaktera na javne površine u Gradu te je dužan Odsjeku nadležnom za naplatu ovih poreza dostaviti primjerak rješenja o odobrenju za postavljanje objekata ili naprava privremenog karaktera na javnu površinu u roku 8 dana od dana izdavanja odobrenja.

Članak 17.

Porez na korištenje javnih površina plaća se unaprijed za tekuću godinu u roku 15 dana od dana dostave rješenja kojim je porez na korištenje javne površine utvrđen, i to za korištenje javne površine u svrhu postavljanja montažne garaže i za kioske.

Porez na korištenje javnih površina u svrhu korištenja istih za potrebe cirkusa, zabavnih radnji, šatora za ugostiteljske usluge, promet roba, za pokretne ugostiteljske radnje i ambulantnu prodaju, za postavljanje ljetnih vrtova ispred ugostiteljskih i drugih radnji te za pokretne naprave – stolice i klupe za prodaju voća i povrća, proizvoda kućne radinosti i obrtničkih radnji, automate za piće, sladoled i cigarete, plaća se u roku 5 dana po isteku vremena za koje je nadležno upravno tijelo izdalo odobrenje za postavljanje predmetne naprave.

Članak 18.

Porez na korištenje javnih površina plaćaju pravne i fizičke osobe koje su obveznice poreza iz članka 16. ove Odluke, i to:

Porez na godišnje korištenje javne površine plaća se u visini od 20 kn.

Porez na povremeno korištenje javne površine plaća se u visini od 10 kn.

Članak 19.

Obveznici poreza iz stavka 1. ovog članka dužni su Odsjeku JUO-a nadležnom za komunalne poslove dostaviti podatke o mjestu postavljanja pokretne naprave, kao i o svim promjenama pri postavljanju istih, a sve do 31. ožujka u godini za koju se utvrđuje porez, odnosno u roku 15 dana od nastanka promjena u postavljanju pokretne naprave.

Članak 20.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu promocije Grada.

Članak 21.

Porez na korištenje javnih površina plaćaju godišnje pravne i fizičke osobe koje su obveznici poreza na korištenje javnih površina iz članka 16. ove Odluke.

5. Porez na nekretnine

Članak 22.

U skladu s nadležnim zakonom, naknadnom odlukom Gradskog vijeća, detaljnije će se urediti sva pitanja utvrđivanja i naplate poreza na nekretnine.

III. PRIJELAZNE I ZAVRŠNE ODREDBE

Članak 23.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 24.

Postupci utvrđivanja poreza na kuće za odmor započeti po odredbama Zakona o lokalnim porezima i ovoj Odluci, a koji nisu dovršeni do 1. siječnja 2018. dovršit će se po odredbama navedenog Zakona i ove Odluke.

Članak 25.

Danom stupanja na snagu ove Odluke prestaje važiti Odluka o porezima Grada Delnica (SN PGŽ 32/01, 04/02, 44/06, 29/07, 37/09, 12/11 i 08/15).

Članak 26.

Ova Odluka stupa na snagu u roku od osam dana od dana objave u »Narodnim novinama«, a objavit će se i u »Službenim novinama Grada Delnica«.

Klasa: 410-01/17-01/04
 Urbroj: 2112-01-30-30-1-17-2
 Delnice, 30. ožujka 2017.

GRADSKO VIJEĆE GRADA DELNICA

Predsjednica
 Nada Glad, v. r.